
Slik sluttet forrige bok, Høyt spill:

 

Hun skyndte seg opp trappen og inn på værelset sitt. Svetten drev av henne, og hun følte seg kvalm. Det eneste som sto i hodet på henne, var å få vasket seg, tatt på ren nattkjole og komme seg til sengs. Trett var hun slett ikke, så hun fikk sikkert ikke sove. Hun måtte bare holde ut den tiden Reinholdt skulle være der.

Da hun sto naken som Vårherre hadde skapt henne, gikk døren opp igjen. Gerhardine møtte blikket til Mikæus. Han stirret stivt tilbake, før han svaiet og falt om.


1

Sommeren var kommet til Kjerringøy, og alle småfuglene som hadde tilbrakt vinteren i sydlige strøk, var nå kommet tilbake. De skrev året 1870, og Gerhardine satt ved vinduet på værelset sitt og fulgte fuglene med blikket. De var alle ivrig opptatt med å mate ungene sine. Følte de kjærlighet til den de var sammen med? Hun trodde det, for måkene kunne i alle fall holde sammen hele livet. Og skjæra sørget når hun mistet noen hun var glad i.

Hun tenkte på den tiden da hun kom hit til Kjerringøy. Hun hadde hørt om den ledige plassen som husjomfru hos presten og hadde tenkt at det kunne være noe for henne. Hun var et gudfryktig menneske – hun hadde i alle fall sin barnetro. Og her oppe i Nordlandene var det ingen som kjente til henne eller bakgrunnen hennes. Det var kanskje den viktigste grunnen til at hun flyttet hit. En ny start, hadde hun tenkt.

Da Mikæus fridde, hadde hun vært i tvil, og hun hadde måttet tenke seg om lenge. Den kristne delen av henne sa at det ikke var riktig å føre et menneske bak lyset på den måten, mens den andre delen, den som Mikæus ville ha sagt var selveste djevelens stemme, mente det stikk motsatte. Om hun sa ja, ville hun kunne bo trygt her resten av livet. Hun slapp å flykte mer, men kunne i stedet slå seg til ro og få et godt liv. Dersom ingen fikk nyss om hemmeligheten hennes. Og det hadde gått fint helt til den skjebnessvangre dagen for åtte år siden.

Hun lukket øynene og trakk pusten skjelvende. Fortsatt var det en påkjenning å hente fram disse minnene.

De hadde hatt besøk av en klokker – Reinholdt het han – og straks de hilste på hverandre, hadde Gerhardine kjent ham igjen. Han mente bestemt at de hadde møttes før. Visst hadde de det, men hun hadde nektet. Heldigvis virket det som om han hadde han slått seg til ro med det, men for sikkerhets skyld hadde hun unnskyldt seg med at hun var trett, og hadde gått til rommet sitt. Jo mindre hun behøvde å snakke med ham, jo tryggere var det. Man visste aldri, plutselig kunne han komme til å legge to og to sammen. Nei, hun måtte ikke se spøkelser ved høylys dag heller – hvem hadde vel fantasi nok til å gjette hva hun skjulte? Om han i det hele tatt hadde kommet inn på tanken, ville han ha nok skam i livet til å ikke si noe.

Hun hadde bare gledet seg til å ta på seg den lange, hvite nattkjolen og krype til sengs. Der kunne hun ligge våken en stund og spekulere på hvordan hun skulle komme seg gjennom dagene besøket varte. Men da hun sto der, helt naken, gikk døren plutselig opp, og Mikæus sto der. Hun mintes fortsatt det oppsperrede blikket hans og at han åpnet munnen for å si noe.    Så famlet han etter dørkarmen og falt så til gulvet.

I flere sekunder sto hun og stirret på ham, før hun fikk summet seg nok til å trekke på seg noen klær. Tanken på å tilkalle hjelp først slo henne ikke. Hun hadde fullstendig panikk for at noen skulle komme før hun fikk kledd på seg. Da ville alle se at hun var født i en mannskropp!

Hun gjemte ansiktet i hendene for å stagge gråten som trengte seg på. Lenge satt hun slik før hun klarte å rette seg opp. Hun burde ha vært vant til det nå, vant til å kjenne på disse følelsene, men de satt i henne og var umulige å bli kvitt. Helt siden hun var liten unge, hadde hun følt seg som en jente. Hun ville så gjerne la håret vokse, ta på seg kjoler, leke med dukker … Alt det en jente gjorde. Men hun kunne naturligvis ikke det. I stedet gikk hun i bukser og hadde kortklipt hår og følte seg både stygg og rar. Men verst var alle de plagsomme tankene. Hvorfor kjente hun seg slik? Gjorde andre gutter det? Hun turte naturligvis ikke spørre, og da hun ble eldre, håpet hun det ville gå over av seg selv. Hun ba til Gud hver eneste kveld om at han måtte finne en løsning for henne. Enten få henne til å føle seg som mann, eller la henne våkne opp en morgen i kvinnekropp.

Ingen av bønnene gikk i oppfyllelse. Det var nok ikke fordi Vårherre hadde annet å bestille – det var nok fordi hun var et slikt syndig menneske. Gerhardine fortsatte å be, men nå om tilgivelse fordi hun var slik hun var.

Hun vurderte flere ganger å snakke med en prest om det som plaget henne, men motet sviktet hver gang. Riktignok hadde ikke prester lov til å fortelle noe videre, men kunne hun virkelig stole på det i en slik sak? Kanskje følte presten det som sin plikt å si fra til høyere hold? Og hva var straffen for noe slikt? I beste fall tukthus på livstid, trodde hun. Nei, dette var nok hennes lodd her i livet, og det måtte hun bære alene.

Gerhardine hørte en av tausene gikk forbi. Hælene slo mot gulvplankene, en skapdør ble åpnet og lukket før hun fortsatte ned trappen.

Hun drakk litt fra tekoppen sin. Hun hadde tatt den med opp for å få litt tid alene. Hun hadde laget den selv av urter hun plantet i et hjørne av hagen, og dit var det kun hun selv som fikk lov til å gå. Tausene hadde fått streng beskjed om å holde seg borte, og det hørte de heldigvis på.

På den lille hageflekken dyrket hun blant annet planter som kunne brukes mot hjertesykdommer. De samme plantene hadde også den egenskapen at de hemmet skjeggveksten. Hun turte naturligvis ikke ta for mye av urtene, så det håret som likevel vokste ut, nappet hun jevnlig bort med pinsett.

Men det hadde tatt lang tid før hun lærte seg alt dette og kom til det punktet der hun begynte å leve som kvinne. Håret hadde hun alltid hatt lengre enn andre menn, og en vakker dag fylte hun sekken med mat og kvinneklær og flyktet over til Sverige. Det var en lang ferd, der hun sov under åpen himmel, frøs og sultet. Til slutt fikk hun seg arbeid hos en gammelungkar. Da hadde hun samlet håret i hestehale, knyttet på seg et skaut og kledd seg i skjørt. Mannen, som både hadde dårlig syn og hørsel, merket ikke noe uvanlig med henne, og syntes bare det var hyggelig med selskap.

I flere år bodde hun der, helt til mannen en dag sovnet stille og rolig inn. Gården lå avsides til, og de hadde aldri besøk. Derfor kledde hun seg i bukser igjen, gjemte det lange håret under en lue og dro derifra. Ved nærmeste gård stanset hun og ga en tjenestejente beskjed om at gamlingen var død. Han selv var bare kommet tilfeldig forbi og hadde sett det. Jenta lovte å gi beskjeden videre.

Så var hun tilbake i Norge igjen, men denne gangen som kvinne. Sitt døpenavn Bastian brukte hun aldri mer, og dåpsattesten hadde hun stjålet med seg fra huset til gamlingen. Den hadde tilhørt ei norsk tjenestejente som bodde der en gang. Gubben hadde nevnt henne, men visste tydeligvis ikke at hun hadde glemt dette viktige papiret. De to var født samme år, så fra den dagen ble hun Gerhardine.

Det vanskeligste var ikke å te seg som kvinne. Hun kledde seg i kvinneklær, laget seg bryster av puter hun selv hadde sydd, og fjernet hår med pinsett og urter. Å oppføre seg som kvinne falt henne helt naturlig. Hun var jo det – i hjertet. Hun var bare født i feil kropp. Det verste var redselen for å bli oppdaget, og sorgen over å ikke kunne leve fullt ut som jente. Hun kunne aldri tillate en mann å ta på henne, se henne naken eller få barn … Alle hadde vel sitt å slite med med, forsøkte hun å tenke. Men hun var ikke et bedre menneske enn at hun syntes det var en fattig trøst.

Så kom denne ulykksalige dagen da Mikæus avslørte hennes dypt bevarte hemmelighet. Hun fikk på seg klær og falt på kne ved siden av ham.

– Hvordan går det? spurte hun og strøk ham på kinnet. – Har du vondt noe sted?

Han svarte ikke, stirret bare på henne med redde øyne

– Men så svar, da! ba hun med skjelvende stemme.

Mikæus sa fortsatt ikke noe, fortsatte bare å stirre, og uten å røre en eneste finger.

– Hjelp! ropte hun og løp til trappen. – Mikæus har falt om.

Det smalt i dører, og like etter kom både Øllegård og Reinholdt opp på loftsgangen.

– Han falt bare brått om, og han sier ikke noe, sa Gerhardine og knuget hendene sammen.       – Jeg tror han har fått slag.

Reinholdt knelte ved siden av presten og prøvde å snakke til ham. Resultatet var akkurat det samme som da Gerhardine hadde forstøkt. – Hent legen! befalte han en av tausene. Så henvendte han seg til Gerhardine.  – Greier du å hjelpe meg? Hvor er værelset deres? Han må til sengs.

Værelset deres, gjentok hun inni seg. De hadde jo aldri delt seng! – Legg ham der inne, sa hun. Det er der han liker å hvile seg, sa hun og nikket mot soverommet til Mikæus.

De fikk ham til sengs og ble hos ham til legen kom. Da gikk de ned i stuen og lot ham få holde på i fred.

– Hva var det egentlig som skjedde? spurte Reinholdt.

Gerhardine satt med hendene hardt foldet i fanget. – Han bare falt om, sa hun stille.

– Men skjedde det noe særskilt?

– Hva skulle det være?

Han trakk på skuldrene. – Jeg vet ikke, det er jo derfor jeg spør. Klaget han på smerter kanskje? Svimmelhet?

– Nei. Gerhardine ristet på hodet. – Ingenting. Han bare falt.

– Slo han seg?

– Det tror jeg ikke.

– Men …

– Vi får vente til legen har undersøkt ham, avbrøt hun, reiste seg brått og tok til å gå fram og tilbake i stuen. Til slutt sa hun: – Jeg går opp, men sitt bare her, du. Det var egentlig ingen hyggelig gest, men en beskjed. Hun ville være alene og den første til å høre hva legen sa, og ventet utålmodig ute på gangen mens tiden sneglet seg av sted.

Doktoren tok seg god tid da han kom ut. Kremtet et par ganger før han snakket. – Han har fått slag.

Det var som hun trodde. Hun hadde hørt om det før.

Doktoren fortsatte å snakke om hva som skjedde når slikt rammet folk.

– Er det min feil? spurte hun etter en stund.

– Din? Nei, fri og bevare mæ vel, det kan vel skje kem som helst. Legevitenskapen e ikke kommen så veldig langt på dette området, og nåkka botemiddel har æ enda ikke hørt om. Bære tia får vis ka som vil skje videre. Akkurat nu kan han ikke prat, og han e lam i venstre side av kroppen. Årelating e kanskje en metode, men …

– Jeg kan prøve med massasje og noen enkle øvelser, avbrøt Gerhardine.

– Jo jo, selvsagt. Det e verd et forsøk.

– Forstår han hva jeg sier om jeg snakker til ham?

– Det gjør han neppe. Doktoren rensket stemmen. – Han må ha stell og pleie døgnet rundt nu. Kanskje før resten av sitt liv. Trur ho ikke at det e best at han blir sendt bort?

– Sendt bort? Hvor da? Stuet inn på et eller annet hospital eller asyl? Ikke tale om! Jeg har lovet å stå ved hans side til døden skiller oss ad, og det løftet akter jeg å holde.

– Jo jo, men … Nå, du får bære ta kontakt om det e nåkka. Han nikket og tok noen skritt mot trappen før han stanset. – Det må ordnes med en ny prest også, men det har kanskje ikke sånn hast akkurat nu.

– Det skal jeg ordne med. Hun strammet seg opp. – Jeg skal følge Dem ned. De skal jo ha betaling også.

Det føltes som hun opplevde alt dette som en annen person – som om hun så seg selv utenfra. Hun gjorde alt som måtte gjøres, men uten å ha tankene med seg. Først samlet hun tausene og drengen inne på kjøkkenet og fortalte hva som hadde skjedd.

– Ka skjer med oss nu? spurte Lucia.

– Hva mener du?

– Blir vi avskjediga?

– Hvorfor skulle dere det?

– Han kan jo ikke arbeid nu, og … det her e jo en prestegård, stammet hun usikkert.

– Alt blir som før. Nesten i alle fall. Alt stell av min mann tar jeg meg av. Resten av huslige plikter, fjøs, stall og alt annet fortsetter som før. Jeg skal ordne med ny prest inntil videre. Og blir det forandringer som vedrører dere, får dere beskjed.

De nikket alvorlig og ingen hadde flere spørsmål. I alle fall ingen de turte stille.

Etterpå gikk hun inn til Mikæus. Han lå helt stille i sengen med lukkede øyne. Kanskje han sov? Gerhardine grep en stol og satte seg ved sengekanten. Hendene hans hvilte på det hvite dynetrekket. Hvordan ville fremtiden deres bli nå? Så mange tanker for gjennom hodet hennes mens hun satt slik. Hun hadde kommet dit som husjomfru, uten å ane hva som ventet henne. Det eneste hun håpet på, var å kunne få leve et rolig liv uten å bli avslørt. Uten flukt og flere løgner. Men hun hadde jo forstått etter hvert at hun aldri kunne flykte fra seg selv.

Da Mikæus fridde, hadde hun svart ja av egoistiske grunner. Det hadde rett og slett føltes trygt. Hun hadde irritert seg over hans væremåte mang en gang – spesielt det at han var så gnien, men med tiden hadde hun fått viljen sin i både det ene og det andre. Kvinnelist het det visst.

Og nå, hva følte hun nå? Hun strøk hånden sin over hans. Det var første gang hun ga ham slike kjærtegn, men det føltes helt riktig. Hun hadde fått følelser for ham. Hun var glad i ham som en venn – en som ville henne det beste. Noen ville kanskje mene at det ikke var nok for to som var gift, men for henne var det rikelig.

Han åpnet øynene, og det støkk i henne. Det var som om han ikke likte berøringen, og hun trakk hånden fort til seg.

– Jeg trodde du sov, sa hun stille, men visste ikke om han forsto hva hun sa. Likevel kjentes det godt å snakke. – Jeg beklager at du fikk vite hemmeligheten min på denne måten. Det skulle ikke skjedd … og det var sikkert galt av meg å føre deg bak lyset. Hun snakket om alt hun skulle fortalt ham for lenge siden. – Men vi har da hatt det godt sammen likevel? spurte hun og tittet bort på ham. Han svarte ikke, stirret bare tomt på henne. – Unnskyld, hvisket hun. – Jeg skulle ha sagt det før. Hun bøyde hodet i skam. Det var ikke en rent liten sak hun hadde holdt hemmelig for ham, og samvittigheten hennes var svart og dyp. Dessuten var det jo synet av henne som hadde forårsaket at han nå lå her – helt ute av stand til å røre seg.

Gerhardine pratet videre, om tiden de hadde hatt sammen, og alle små og store hendelser – om kaffestunder og småprat. Ting de begge syntes var morsomme eller ble opprørte av. Hun avsluttet med å si at hun skulle pleie og stelle ham. Så pass skyldte hun ham, syntes hun.

Mikæus hørte godt hva hun sa. Han skjønte hvert eneste ord, men var ikke i stand til å svare. Ikke kunne han røre seg heller. Bare høyre side av kroppen kunne han bevege litt, men det var det visst ingen som hadde oppdaget ennå? Bare han kunne ha gjort seg forstått på et vis. Det som hadde hendt, passerte revy gjennom hodet hans. Synet av Gerhardine … Eller det han trodde var en kvinne, men som viste seg å være en mann. Det synet ville hjemsøke ham så lenge han levde. Han fant ikke ord som kunne dekke det han følte og tenkte akkurat nå.

Og her satt hun og fortalte at hun skulle stelle ham. Det irriterte ham også at han fortsatt tenkte på Gerhardine som hun – og sin hustru. Etter hvert begynte hun å forklare hvordan alt hang sammen. Hvordan hun hadde levd i en feil kropp. At hun til tider hadde følt at døden ville være lettere enn livet.

Alt var i opprør inni ham. Særskilt at han ikke fikk sagt sin hjertens mening. Men én dag, én dag skulle han vel få talens bruk igjen, og nåde dem alle da …

